

**ELŐTERJESZTÉS**

**Jánoshalma Városi Önkormányzat**

**Képviselő-testületének**

2024. december 12-i rendes ülésére

**Tárgy: Előterjesztés a rendkívüli élethelyzetbe került szociálisan rászorulók támogatásáról**

|  |  |
| --- | --- |
| **Előterjesztő:** | Nagy László elnök  Kovács Bianka elnök |
| **Előterjesztést készítette:** | Juhász Anikó osztályvezető |
| **Az előterjesztés előzetesen egyeztetve:** | Lengyel Endre polgármester  Ördögh Edit alpolgármester  Kolompár László JRNÖ elnök |
| **Törvényességi ellenőrzést végezte:** | Dr. Rennerné dr. Radvánszki Anikó jegyző |
| **Bizottsági véleményezésre megkapta:** | Humánpolitikai Bizottság  Pénzügyi, Jogi, Ügyrendi Bizottság |
| **A Képviselő-testület ülése:** | **nyílt ülés**/ zárt ülés |
| **Döntési forma:** | rendelet/**határozat** |
| **A döntéshez szükséges többség:** | **egyszerű**/minősített |
| **A honlapon nyilvánosságra hozható:** | **igen**/nem/részben |
| **Mellékletek:** | * 207/2023. (XI.23.) Kt. sz. határozat * 18/2024. (XI.15.) JRNÖ sz. határozat * 25/2024. (XI.19.) VÜF. sz. határozat |

Jánoshalma, 2024. december 6.

**Tisztelt Képviselő-testület!**

Jánoshalma Városi Önkormányzat az elmúlt években a lakossági gáz- és villamos áram drágulásának következtében **rendkívüli élethelyzetbe került**, arra **szociálisan rászoruló személyek** számára természetbeni juttatásként téli tüzelő támogatást biztosított.

Az idei évben szociális támogatás céljából 200 mázsa tűzifa áll rendelkezésre, a Városgazda Kft. külső telepén, melyet a gazdasági társaság is folyamatosan használ fűtési célra a közfoglalkoztatásban dolgozók melegedőjének biztosítására.

**A Városüzemeltetési és Fejlesztési Bizottság** a 2024. november 19-i ülésén tárgyalta az ügyet, melyről a 25/2024. (XI.19.) VÜF. sz. **döntést** hozta:

***„A rendkívüli élethelyzetbe került szociálisan rászorulók támogatásáról***

*Jánoshalma Városi Önkormányzat Városüzemeltetési és Fejlesztési Bizottsága felkéri a Városüzemeltetési Osztályt a dűlőutak mentén kivágható fa mennyiségének a felmérésére.*

*A kiosztható tűzifa mennyiségének pontos ismeretében a Bizottság ismét napirendre tűzi Jánoshalma Városi Önkormányzat Képviselő-testületének a rendkívüli élethelyzetbe került szociálisan rászorulók támogatásáról szóló 207/2023. (XI.23.) Kt. számú határozatában foglalt jogosultsági feltételek módosítására tett javaslatot.”*

A Városgazdálkodási Osztály felmérte a dűlőutakon kivágható fákat és megállapította, hogy a **dűlőutakon száraz fa kitermelésére nincs lehetőség**.

Jánoshalma Városi Önkormányzat Képviselő-testülete a *2. mellékletként* csatolt **207/2023. (XI.23.) Kt.sz. határozatban** foglaltakat fogadta el a rendkívüli élethelyzetbe került személyek esetén tűzifára való jogosultsági feltételként.

***„Rendkívüli élethelyzetbe került szociálisan rászorulók támogatásáról***

*Jánoshalma Városi Önkormányzat Képviselő-testülete a közterületek fakivágásából, gallyazásából származó 200 mázsa ágfát biztosít, amennyiben a hőmérséklet három egymást követő napon -10 celsiusfok alá esik.*

*A természetbeni tűzifa juttatás a szociálisan rászorulók részére az alábbi feltételek esetén adható:*

* *Jánoshalma város közigazgatási területén életvitelszerűen lakó és ott bejelentett lakcímmel rendelkező szociálisan rászoruló személynek,*
* *kizárólag rendkívüli élethelyzetben,*
* *aki a lakásának fűtését csak fatüzelésre alkalmas tüzelőberendezéssel tudja biztosítani,*
* *akinek a családjában az egy főre jutó havi jövedelem nem haladja meg a szociális vetítési alap összegének 130%-át (37.050, -Ft),*
* *aki egyedül él és jövedelme a szociális vetítési alap összegének 150%-át (42.750, -Ft) nem haladja meg és*
* *vagyonnal nem rendelkezik.*

*Nem jogosult szociális tűzifa támogatásra -a fent meghatározott feltételek teljesülésétől függetlenül- az a személy*

* *aki közfoglalkoztatásban vesz részt,*
* *aktív korú munkanélküli esetén nem igazolja hitelt érdemlően a munkaügyi szervekkel való legalább fél év folyamatos együttműködést,*
* *azon ingatlan vonatkozásában, mely tűzifával egyáltalán nem fűthető.*
* *Egy lakcímen élők (függetlenül a háztartások számától) a 2023. II. félév és a 2024. I. félév telén egy- egy alkalommal részesülhetnek, alkalmanként legfeljebb 5 mázsa szociális tűzifa juttatásban.*

*A támogatás megállapítása iránti eljárás kérelemre indul.*

*A kérelem nyomtatványt kizárólag polgármester, alpolgármester, szociális tanácsnok utasítására lehet kiadni névre szólóan a Jánoshalmi Polgármesteri Hivatal Ügyfélszolgálatán, az erre rendszeresített formanyomtatványon.*

*A kérelem benyújtásával egyidejűleg a jogosultsági feltételek meglétét, továbbá a kérelem elbírálásánál figyelembe veendő körülményeket a kérelmezőnek hitelt érdemlően igazolnia kell.*

*Jánoshalma Városi Önkormányzat Képviselő-testülete a tűzifa kiszállításával a Városgazda Kft-t bízza meg.*

*A fát hetente 1 nap szállítja ki a Városgazda Kft. a jogosulttal előre egyeztetett időpontban.*

*A tűzifa átvételét a jogosultnak átvételi elismervény aláírásával kell igazolnia.*

*A jogosultaknak gondoskodniuk szükséges a kiszállítás során lerakodó munkásról.*

*Jánoshalma Városi Önkormányzat Képviselő-testülete a kérelmek elbírálásával megbízza Kovács József Alpolgármestert.*

*A jogosultság megállapítása nem érkezési sorrendben történik.”*

A Jánoshalma **Roma Nemzetiségi Önkormányzat** a *3. mellékletként* csatolt határozatot fogadta el Jánoshalma Városi Önkormányzat Képviselő-testületének a rendkívüli élethelyzetbe került szociálisan rászorulók támogatásáról szóló 207/2023. (XI.23.) Kt. számú határozatával kapcsolatban.

*A Nemzetiségi Önkormányzat módosításra javasolja a határozatot az alábbiak szerint:*

* *a határozatból kerüljön kivételre, hogy aki közfoglalkoztatásban vesz részt az nem jogosult a szociális tűzifa támogatásra,*
* *a határozatból kerüljön kivételre, hogy 1000 Ft-ot kell megfizetni mázsánként, továbbá*
* *javasolja Jánoshalma Városi Önkormányzatnak, hogy a Városüzemeltetési Osztályt kérje fel a dűlőutak mentén a kivágható fa mennyiségének a felmérésére, amely szintén kerüljön a felosztható szociális tűzifa mennyisége közé.*

Célszerű lenne megtartani jogosultsági feltételként a közfoglalkoztatásban résztvevők kizárását, tekintettel arra, hogya közfoglalkoztatásban való részvétel is egy támogatási forma, amely összegből gondoskodni tudnak a téli tüzelő beszerzéséről.

Az 1000,- Ft/mázsa díjfizetés eltörlésére vonatkozó javaslat vonatkozásában tájékoztatom a Tisztelt Bizottságot, hogy az elmúlt két évben már nem kellett fizetni a tűzifa kiszállításáért.

2024. december 3. napon tűzifa támogatásra feliratkozott személyek száma: 44 fő.

Fontos mindenképpen megemlíteni, hogy amennyiben a jogosultsági feltételek kedvező irányba kerülnek módosításra, úgy több személy lesz jogosult a tűzifára, mint amit a 200 mázsa fa fedez (40 fő), akkor mindenkinek kell adni tűzifát annak ellenére, hogy nem áll akkora mennyiség rendelkezésre. Ezért fontos a „rendkívüli élethelyzet” hangsúlyozása és a jogosultsági feltételek vizsgálata.

Kérem a Tisztelt Képviselő-testületet, hogy az előterjesztést megvitatni és az alábbi határozati javaslatot elfogadni szíveskedjen.

**Határozati javaslat:**

Jánoshalma Városi Önkormányzat Képviselő-testülete a közterületek fakivágásából, gallyazásából származó 200 mázsa ágfát biztosít, amennyiben a hőmérséklet három egymást követő napon -10 celsiusfok alá esik.

A természetbeni tűzifa juttatás a szociálisan rászorulók részére az alábbi feltételek esetén adható:

* + - Jánoshalma város közigazgatási területén életvitelszerűen lakó és ott bejelentett lakcímmel rendelkező szociálisan rászoruló személynek,
    - **kizárólag rendkívüli élethelyzetben,**
    - aki a lakásának fűtését csak fatüzelésre alkalmas tüzelőberendezéssel tudja biztosítani,
    - akinek a családjában az egy főre jutó havi jövedelem nem haladja meg a szociális vetítési alap összegének 130%-át (37.050, -Ft),
    - aki egyedül él és jövedelme a szociális vetítési alap összegének 150%-át (42.750, -Ft) nem haladja meg és
    - vagyonnal nem rendelkezik.

Nem jogosult szociális tűzifa támogatásra -a fent meghatározott feltételek teljesülésétől függetlenül- az a személy

* + - aki közfoglalkoztatásban vesz részt,
    - aktív korú munkanélküli esetén nem igazolja hitelt érdemlően a munkaügyi szervekkel való legalább fél év folyamatos együttműködést,
    - azon ingatlan vonatkozásában, mely tűzifával egyáltalán nem fűthető.

Egy lakcímen élők (függetlenül a háztartások számától) a 2024. II. félév és a 2025. I. félév telén egy- egy alkalommal részesülhetnek, alkalmanként legfeljebb 5 mázsa szociális tűzifa juttatásban.

A támogatás megállapítása iránti eljárás kérelemre indul.

A kérelem benyújtásával egyidejűleg a jogosultsági feltételek meglétét, továbbá a kérelem elbírálásánál figyelembe veendő körülményeket a kérelmezőnek hitelt érdemlően igazolnia kell.

Jánoshalma Városi Önkormányzat Képviselő-testülete a tűzifa kiszállításával a Városgazda Kft-t bízza meg.

A fát hetente 1 nap szállítja ki a Városgazda Kft. a jogosulttal előre egyeztetett időpontban.

A tűzifa átvételét a jogosultnak átvételi elismervény aláírásával kell igazolnia.

A jogosultaknak gondoskodniuk szükséges a kiszállítás során lerakodó munkásról.

Jánoshalma Városi Önkormányzat Képviselő-testülete a kérelmek elbírálásával megbízza Ördögh Edit alpolgármester.

A jogosultság megállapítása nem érkezési sorrendben történik.

**Felelős:** Ördögh Edit alpolgármester

**Határidő:** folyamatos