

**ELŐTERJESZTÉS**

**Jánoshalma Városi Önkormányzat**

**Képviselő-testületének**

2024. december 12-i rendes ülésére

**Tárgy: Előterjesztés a Magyar Máltai Szeretetszolgálat ingatlanigényéről**

|  |  |
| --- | --- |
| **Előterjesztő:** | Bányai Áron elnök  Kovács Bianka elnök |
| **Előterjesztést készítette:** | Kasziba Sándor osztályvezető |
| **Az előterjesztés előzetesen egyeztetve:** | Lengyel Endre polgármester |
| **Törvényességi ellenőrzést végezte:** | Dr. Rennerné dr. Radvánszki Anikó jegyző |
| **Bizottsági véleményezésre megkapta:** | Városüzemeltetési és Fejlesztési Bizottság  Pénzügyi, Jogi, Ügyrendi Bizottság |
| **A Képviselő-testület ülése:** | **nyílt ülés**/ zárt ülés |
| **Döntési forma:** | rendelet/**határozat** |
| **A döntéshez szükséges többség:** | **egyszerű**/minősített |
| **A honlapon nyilvánosságra hozható:** | **igen**/nem/részben |
| **Mellékletek:** | Kérelem |

Jánoshalma, 2024. december 6.

**Tisztelt Képviselő-testület!**

A Magyar Máltai Szeretetszolgálat által használt Jánoshalma Molnár J. u. 3-5. sz. alatti ingatlan térítésmentes bérleti szerződése 2024. december 31-én lejár. A Képviselő-testület döntése értelmében 2025. január 1-től az ingatlanba, a Biztos Kezdet Nyitnikék Gyerekház költözik.

A Magyar Máltai Szeretetszolgálat a mellékelt kérelemmel fordult az Önkormányzathoz. Lényege, hogy hasonló feltételekkel szeretne telephelyet bérelni az Önkormányzattól. Személyes egyeztetés során a Bajai u. 4. sz. alatti ingatlant jelölték meg, melyben a karitatív tevékenységüket szeretnék folytatni. Az ingatlan udvara határos és átjárható a használatukban lévő Jánoshalma, Dózsa Gy. u. 93. sz. alatti ingatlannal, ezért részükről ez a csere praktikus megoldás lenne.

Az Önkormányzat vagyonáról és vagyongazdálkodási szabályairól szóló 6/2022. (IV.29.) önkormányzati rendelet 16. § (1) bekezdése szerint a vagyon ingyenes tulajdonba adásáról, valamint ingyenes hasznosításáról a nemzeti vagyonról szóló 2011. évi CXCVI törvény rendelkezésit figyelemebe véve a képviselő-testület dönt.

A nemzeti vagyonról szóló 2011. évi CXCVI törvény (továbbiakban:**Nvtv**.) 1. § (2) bekezdés a) pontja szerint nemzeti vagyonba tartozik az állam vagy a helyi önkormányzat kizárólagos tulajdonában álló dolgok.

Az Nvtv. 11. § (13) bekezdése értelmében nemzeti vagyon ingyenesen kizárólag közfeladat ellátása, a lakosság közszolgáltatásokkal való ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

A közfeladat olyan állami vagy önkormányzati feladat, amit valaki közérdekből, haszonszerzési cél nélkül végez, a jogszabályban leírt követelményeknek és feltételeknek megfelelve.

A közfeladat tágabb értelemben minden olyan tevékenység, amit az állami vagy önkormányzati szervek úgy végeznek, hogy az a társadalom tagjaira hatással van. Ezek tehát olyan feladatok és szolgáltatások, amelyek a közérdeket szolgálják, és megvalósításuk csak társadalmi összefogással lehetséges. Közfeladatot ellátó szervezetek például a kórházak, a földhivatalok, az iskolák, a fogyasztóvédelmi szervezet stb.

A Magyar Máltai Szeretetszolgálat alapszabálya szerint közfeladatokat és ehhez kapcsolódó közhasznú tevékenységet is végez.

Közfeladatot végez: egészségügy, család-és gyermekvédelem, köznevelés, kulturális, környezet-és természetvédelem, hátrányos helyzetű csoportok társadalmi egyenlőségének elősegítése, sport- és ifjúsági tevékenység, katasztrófa elhárítás, ár-és belvízvédelem területein.

Összefoglalva a Magyar Máltai Szeretetszolgálat közfeladat ellátásai számos helyen megegyeznek a Magyarország helyi önkormányzatairól szóló 2011. évi CLXXXIX. törvény 13. §-ban felsorolt önkormányzati feladatokkal.

A Bajai utca 4. sz. alatt ingatlanban jelenleg az MVM és a NAK bérel helyiségeket, ügyfélszolgálat ill. falugazdászi tevékenység folytatására. Az elmúlt hónapban olyan szóbeli információt kaptunk, hogy az MVM január 1-től központosítja az ügyfélszolgálatait és így várhatóan megszünteti a jánoshalmi ügyfélszolgálatát. Ezt írásban még nem erősítették meg.

A Nemzeti Agrárgazdasági Kamarát értesítettük a Máltai Szeretetszolgálat ingatlanigényéről, ajánlottunk több ingatlant, ezzel biztosítva az esetleges átköltözésüket. Az ülés időpontjáig írásbeli választ nem kaptunk arra vonatkozóan, hogy igényt tartanának másik önkormányzati helyiségre, így azzal számolunk, hogy ők az ingatlanba maradnak. Jelenleg érvényes bérleti szerződéssel rendelkeznek, amely nem került felmondásra.

Fentieket figyelembe véve azt javasoljuk, hogy az Önkormányzat a Bajai utca 4. sz. alatti ingatlan udvarról nyíló két helyiségében biztosítson bérleti díj nélküli használatot, az ingatlanrészre vonatkozó rezsi megfizetése mellett a Magyar Máltai Szeretetszolgálat részére. Amennyiben az ingatlanban jelenleg bérleti szerződéssel rendelkező MVM és NAK szerződése megszűnne, a további használatról a Képviselő-testület a későbbiekben döntsön.

Kérem a Tisztelt Képviselő-testületet, hogy az előterjesztést megvitatni és az alábbi határozati javaslatot elfogadni szíveskedjen.

**Határozati javaslat:**

Jánoshalma Városi Önkormányzat Képviselő-testülete úgy dönt, hogy a tulajdonában lévő Jánoshalma, Bajai u. 4. sz. alatti ingatlan udvarról nyíló két helyiségét 2025. január 1-től 2025. december 31-ig ingyenes használatba adja a Magyar Máltai Szeretetszolgálatnak.

Az ingatlanrész rezsiköltségeit megállapodás alapján a Magyar Máltai Szeretetszolgálat köteles fizetni.

**Felelős:** Lengyel Endre polgármester

**Határidő:** 2024. december 31.