

**ELŐTERJESZTÉS**

**Jánoshalma Városi Önkormányzat**

**Képviselő-testületének**

2024. december 12-i rendes ülésére

**Tárgy:** **Előterjesztés mezei őrszolgálat létrehozásáról**

|  |  |
| --- | --- |
| **Előterjesztő:** | Bányai Áron elnök  Kovács Bianka elnök |
| **Előterjesztést készítette:** | Bányai Áron képviselő  Dr. Rennerné dr. Radvánszki Anikó jegyző |
| **Az előterjesztés előzetesen egyeztetve:** | Kasziba Sándor osztályvezető |
| **Törvényességi ellenőrzést végezte:** | Dr. Rennerné dr. Radvánszki Anikó jegyző |
| **Bizottsági véleményezésre megkapta:** | Városüzemeltetési és Fejlesztési Bizottság  Pénzügyi, Jogi, Ügyrendi Bizottság |
| **A Képviselő-testület ülése:** | **nyílt ülés**/ zárt ülés |
| **Döntési forma:** | rendelet/**határozat** |
| **A döntéshez szükséges többség:** | **egyszerű**/minősített |
| **A honlapon nyilvánosságra hozható:** | **igen**/nem/részben |
| **Mellékletek:** | * Költségvetés tervezet |

Jánoshalma, 2024. december 6.

**Tisztelt Képviselő-testület!**

Jánoshalma város közigazgatási területén lévő termőföldek és gyümölcsösök védelme évek óta visszatérő kérdés, megoldandó feladat.

Az utóbbi időben elszaporodtak a termény- és falopások, a külterületi illegális szemétlerakások, környezetszennyezés esetei.

A fegyveres biztonsági őrségről, a természetvédelmi és mezei őrszolgálatról szóló 1997. évi CLIX. törvény 16. § (1) bekezdése alapján az önkormányzat a közigazgatási területéhez tartozó termőföldek őrzéséről mezei őrszolgálat létesítésével gondoskodhat.

Mindezek együttesen alapozzák meg és teszik lehetővé az őrszolgálat létrehozását.

A mezei őrszolgálat megalakítási, fenntartási és működési költségei a mezőgazdasági területek használói, tulajdonosai által fizetett mezőőri járulékból, valamint központi költségvetésből biztosított hozzájárulásból kell fedezni. A többször módosított 64/2009. (V.22.) FVM-PM rendelet alapján az önkormányzat az újonnan létrehozott őrszolgálat megalakítási költségeinek 50%-át, de mezőőrönként legfeljebb 500.000.-Ft-nak a megtérítését a nyilvántartásba vételét követő 30 napon belül igényelheti. Az önkormányzat az őrszolgálat fenntartásával, működésével kapcsolatban felmerülő költségek — személy és dologi kiadások — 50%-ának de legfeljebb 90.000.-Ft /hó/fő megtérítését negyedéves időszakokra utólag kérelmezheti, a tárgyidőszak utolsó napjától számított 30 napon belül.

A mezőőri járulék mértékét az önkormányzat állapítja meg, rendeletben.

Olyan összegben kell megállapítani a mezőőri járulék díját, hogy az fedezetet biztosítson a felmerülő költségekre és nem jelent aránytalan terhet a földterületet használók számára sem.

A mezőőri járulék adók módjára behajtandó köztartozásnak minősül, a behajtásra az ingatlan fekvése szerinti önkormányzat jegyzője jogosult.

A mezőőrnek egyészségügyi vizsgálaton kell megfelelni, szakmai vizsgát kell tenni, továbbá fel kell szerelni a jogszabályban meghatározott eszközökkel.

Szüksége van gépjárműre, telefonra, fényképezőgépre, informatikai eszközre, valamint biztosítani kell ezek fenntartási költségeit.

A megalakítás költségeit terheli még az ingatlannyilvántartás igazgatási szolgáltatási díj, mely a szolgálat nyilvántartásba vételéhez szükséges, az őrzött földrészletek helyrajzi számát tartalmazó jegyzék beszerzésének díja.

A megalakítás tervezett időpontja: 2025. március 1.

Eddig az időpontig kell kiválasztani a leendő mezőőrt, együttműködési megállapodást kell kötni a rendőrséggel, meg kell alkotni az önkormányzatnak a rendeletét a mezőőri szolgálatról és a mezőőri járulék megállapításáról.

Be kell jelenteni a mezőőri szolgálat létrehozását a mezőgazdasági igazgatási szervnek, mely közhiteles nyilvántartásba veszi azt.

Meg kell szervezni a mezőőri járulék beszedésével, könyvelésével és végrehajtásával kapcsolatos hivatali feladatokat.

Egyelőre 1 fő alkalmazását javasoljuk, a működés elkezdése után tátjuk, hogy elég-e egy fő, vagy bővítenünk kell a létszámot.

A mezőőr irányítását javaslom polgármesteri hatáskörbe rendelni, ezért foglalkoztatása közalkalmazotti státuszú lenne. A 2012. évi CXX. törvény (rendészeti törvény) határozza meg az alkalmazható intézkedéseket, melyet csak a közszolgálati vagy közalkalmazotti jogviszonyban álló személyek számára biztosítja a teljeskörű alkalmazását.

A szolgálat felállításától remélhető, hogy külterületen jelentkező jogsértő cselekmények száma csökkenni fog, a folyamatos mezőőri jelenléttel a földtulajdonosok nagyobb biztonságban tudhatják magukat.

Kérem a Tisztelt Képviselő-testületet, hogy az előterjesztést megtárgyalni és a határozati javaslatot elfogadni szíveskedjen.

**Határozati javaslat:**

1. Jánoshalma Városi Önkormányzat Képviselő-testülete egyetért a mezőőri szolgálat 2025. március 1. napjától történő létrehozásával.

2. Megbízza a polgármestert, hogy a soron következő ülésre terjessze be a mezei őrszolgálat létesítéséről, működéséről és a mezőőri járulék mértékének meghatározásáról szóló önkormányzati rendelet tervezetét, valamint tegye meg a létesítéssel kapcsolatos egyéb intézkedéseket.

3. Felkéri a jegyzőt, hogy a 2025. évi költségvetésbe tervezze be a mezei őrszolgálat létrehozásával és működtetésével kapcsolatos tételeket.

**Felelős:** Lengyel Endre polgármester

Dr. Rennerné dr. Radvánszki Anikó jegyző

**Határidő:** folyamatos