**Jánoshalma Városi Önkormányzat Képviselő-testületének 20/2024. (XII. 13.) önkormányzati rendelete**

**a Képviselő-testület és Szervei Szervezeti és Működési Szabályzatáról szóló 15/2024. (X. 8.) önkormányzati rendelet módosításáról**

Jánoshalma Városi Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d) pontjában, továbbá a Magyarország helyi önkormányzatairól szóló 2011. évi CLXXXIX. törvény 53. § (1) bekezdésében foglalt feladatkörében eljárva, Jánoshalma Városi Önkormányzat Képviselő-testületének a Képviselő-testület és Szervei Szervezeti és Működési Szabályzatáról szóló 15/2024. (X. 8.) önkormányzati rendelet 38. § (1) bekezdés a) pontjában meghatározott Pénzügyi, Jogi, Ügyrendi Bizottság véleményének kikérésével a következőket rendeli el:

**1. §**

A Képviselő-testület és Szervei Szervezeti és Működési Szabályzatáról szóló 15/2024. (X. 8.) önkormányzati rendelet 11. §-a helyébe a következő rendelkezés lép:

**„11. §**

(1) A képviselő-testület szükség szerint ülésezik, azonban évente legalább hat rendes ülést tart.

(2) A rendes ülést rendszerint a hónap utolsó csütörtökjére, a meghívóban megjelölt időpontban kell összehívni.

(3) A polgármester a Képviselő-testület rendes ülését – indokolt esetben – az előzetesen meghatározottól eltérő időpontban is összehívhatja.

(4) A képviselő-testület -eltérő döntés hiányában- tanácskozásait a Jánoshalmi Polgármesteri Hivatalban tartja.”

**2. §**

A Képviselő-testület és Szervei Szervezeti és Működési Szabályzatáról szóló 15/2024. (X. 8.) önkormányzati rendelet 41. §-a helyébe a következő rendelkezés lép:

**„41. §**

(1) A Képviselő-testület a polgármester javaslatára titkos szavazással, minősített többséggel a Képviselő-testület megbízatásának időtartamára a polgármester helyettesítésére, munkájának segítésére egy főállású alpolgármester választ.

(2) Az alpolgármesterre megfelelően irányadók a polgármesterre vonatkozó szabályok. Az alpolgármester jogviszonyával kapcsolatosan – a jogszabályban előírt eltérésekkel - a közszolgálati tisztviselőkről szóló 2011. évi CXCIX. törvény VII/A. fejezetét kell alkalmazni.”

**3. §**

Ez a rendelet 2025. január 1-jén lép hatályba.

|  |  |
| --- | --- |
| Lengyel Endre polgármester | Dr. Rennerné dr. Radvánszki Anikó jegyző |

A rendelet a mai napon kihirdetésre került.

Jánoshalma, 2024. december 13.

Dr. Rennerné dr. Radvánszki Anikó

jegyző

Általános indokolás

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 53.§ (1) bekezdése értelmében a képviselő-testület a működésének részletes szabályait a szervezeti és működési szabályzatáról szóló rendeletében határozza meg. Ugyanezen bekezdés c) és j) pontja szerint a képviselő-testület az SZMSZ-ben rendelkezik a képviselő-testület összehívásáról, vezetéséről, tanácskozási rendjéről, továbbá az önkormányzat szerveiről, azok jogállásáról, feladatairól.

Az Mötv. 44.§-a értelmében a képviselő-testület szükség szerint, a szervezeti és működési szabályzatában meghatározott számú, de évente legalább hat ülést tart.

Az Mötv. 41.§ (2) bekezdése értelmében a képviselő-testület szerve -többek között- a polgármester. Az Mötv. 64.§ (1) bekezdése alapján a polgármester tisztségét főállásban vagy társadalmi megbízatásban látja el. A (2) bekezdés szerint a polgármesteri tisztség betöltésének módját a képviselő-testület a megbízatás időtartamán belül egy esetben a polgármester egyetértésével, a szervezeti és működési szabályzat egyidejű módosításával megváltoztathatja.

Az Mötv. 79.§ (2) bekezdése értelmében a polgármester, a vármegyei közgyűlés elnöke, a főpolgármester jogállására vonatkozó szabályokat az alpolgármesterre, a vármegyei közgyűlés alelnökére és a főpolgármester helyettesre is megfelelően alkalmazni kell.

Jánoshalma Városi Önkormányzat Képviselő-testülete a Képviselő-testület és Szervei Szervezeti és Működési Szabályzatáról szóló 15/2024. (X.8.) önkormányzati rendelet 41.§ (1) bekezdése értelmében a polgármester javaslatára titkos szavazással, minősített többséggel a Képviselő-testület megbízatásának időtartamára a polgármester helyettesítésére, munkájának segítésére egy társadalmi megbízatású alpolgármester választott.

A képviselő-testület az alpolgármesteri tisztség betöltésének a módját 2025. január 1. napjától főállású tisztségként kívánja szabályozni és elláttatni.

Az alpolgármesteri tisztséget társadalmi megbízatásban ellátó önkormányzati képviselő a jogállás megváltoztatásához előzetesen, írásban a hozzájárulását adta.

Részletes indokolás

**Az 1. §-hoz**

A rendes ülés összehívására vonatkozó szabályokat tartalmaz.

**A 2. §-hoz**

Az alpolgármesteri tisztség betöltésének módját szabályozza.

**A 3. §-hoz**

Hatályba léptető rendelkezést tartalmaz.